GITIS
GITIS, RATI, russisk teaterakademi, det største og ældste i landet. Grundlagt 1878, oprindelig som workshop under ledelse af bl.a. Stanislavskij og Vladimir Nemirovitj-Dantjenko. Akademiet har til huse i et gammelt palæ i det centrale Moskva og har årligt omkring 1.500 studerende, primært fra Rusland. Der er 8 institutter, der modsvarer en specialisering af den studerendes træning, lige fra de kunstneriske fag som skuespilkunst, iscenesættelse (der undervises bl.a. efter Stanislavskij-systemet, men også fornyere som Jerzy Grotowski udgør en væsentlig kilde), koreografi, scenografi, musikteater og varieté til den tekniske producer/producent-linje, og den teoretiske dramalinje som uddanner teaterhistorikere og kritikere. Inden for de kunstneriske fag kan man specialisere sig i teater, film, musikteater og cirkus. Derudover tilbydes alle studerende en generel humanistisk teateruddannelse, hvori også indgår undervisning i fremmedsprog. På G kan man tage BA, MA og PhD-/doktorstudier. Skolen har eget forlag og eget teater. Gs skuespillerlinje fik i 2001 en officiel russisk godkendt skandinavisk filial, GITIS Scandinavia i Århus, som var en privatfinansieret institution. Arbejdssproget var engelsk, og eleverne fik efter endt uddannelse et diplom fra G i Moskva. Siden 2006 er GITIS Scandinavia dog ophørt med at være skuespillerskole og er i stedet blevet til et engelsksproget teater.

Teaterakademiets hjemmeside
